Красимира Ненова
Гледна точка

chitanka.info

„Ако греховете ви са като мораво, червени,

Ще станат като бяла вълна — бели!“

Исая 1

„Сивата маса“ — народът — звучи некрасиво.

Но и аз съм от него — една точка сива,

от гледната точка на някоя по-малко сива.

Живея в сивия свят на този опушен, сив град;

в сив жилищен блок на улица „Сива“,

Под сиво небе, да, понякога тъмно-сиво.

Не съм по душа далтонист, нито отчаян,

но просто виждам нещата реално изваяни —

че ние и всичко, което твориме с ръцете,

попада под сивата четка на времето

и посивяваме — под и над темето.

Това е поглед от нас, поглед отдолу,

Но има и Друг, който гледа нещата от горе.

Сивите точки са Негова собственост:

и всяка е ценна, с цвят, име, достойнство.

Той вижда кръвта на убития Авел в полето,

която крещи за съдба към небето —

червената кръв по лазурната синя планета.

Той вижда и тази на пасхалните агнета,

намазана по вратите на сивите къщи от кал

за всеки от Своите люде — Израйл.

А Кръвта на Сина Му — кръвта на завета —

стои вече двадесет века — за всеки! —

червената жива вода на любов към човека.

От гледна точка на Бога имаме перспектива!

Не сме маса от точки, паплач ненужна и сива,

а личности цветни — творения Божии, вечни!

20.09.1994

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.